גיל חובב

גיל חובב (נולד ב-17 במרץ 1962) הוא מגיש טלוויזיה, עיתונאי, מבקר מסעדות, מחבר ספרי בישול וסופר ישראלי.

ביוגרפיה 

חובב נולד בשנת 1962 בירושלים. אביו משה חובב, מקרייני קול ישראל הראשונים, ואמו דרורה בן אב"י היא בתו של איתמר בן אב"י ושל אשתו לאה אבושדיד. חובב הוא נינו של מחיה השפה העברית אליעזר בן-יהודה שעלה מהאימפריה הרוסית.

השם חובב עוברת מהשם המקורי "מחבוב".

דודתו (אחות אביו) הייתה הקריינית ראומה אלדר. בת דודתו (בת אחות אביו, הדסה) היא הזמרת דפנה ארמוני.

למד בגימנסיה העברית רחביה ובאוניברסיטה העברית והשלים תואר בוגר בספרות צרפתית ולימודים כלליים.

קריירה כעיתונאי וסופר
בשנים 1989–1993 עבד בעיתון "חדשות" ככתב במוסף השבת, מבקר מסעדות ותרבות. אחר כך עבד בעיתונים "העיר" ו"הארץ" כמבקר מסעדות.

בשנת 2000 הקים את הוצאת הספרים "קרפד", המוציאה לאור ספרי בישול שכתב, בנוסף פרסם מספר רומנים וקובצי סיפורים קצרים.

קריירה בטלוויזיה 
חובב הגיש וכתב תוכניות בישול רבות בטלוויזיה, בהן את שתי העונות הראשונות של סדרת האוכל "שום, פלפל ושמן זית" בערוץ הראשון (2000-1998), "עושים שוק" בזכיינית ערוץ 2 "טלעד" (2001), "קפטן קוק" בערוץ 10 (2003-2002), "עושים חג" בערוץ 3, "גיל חובב והתוספות" ב-ערוץ 3 (2005), "מצעד האוכל הישראלי" בערוץ 2, "המנה של המדינה" בערוץ 2 (2008), "השף המעופף" (2011-2009), בה הוא ביקר במטבחן של שבע מדינות בשלוש יבשות והתחרה בשפים המקומיים ועוד.

בשנת 2009 החל להגיש בערוץ 23 את התוכנית "עניין של טעם" בה התארח בביתם של אנשים ש"יש להם מה להגיד על ספרים, ועל העולם בכלל", בישל מאכלים מתוך קלאסיקות ספרותיות ולקח את מרואייניו לחנות ספרים בה הם קיבלו והסבירו את בחירתם בשלושה ספרים. התכנית סיימה את שידוריה ב-2013.

בשנת 2011 החל להגיש בגלי צה"ל את "ציפורי לילה מתרוננות", התכנית ירדה שנה לאחר מכן.

בשנת 2013 הגיש בערוץ 23 את התוכנית "ארוחות שעשו היסטוריה" בה עסק בכל פרק באישיות או במאורע היסטורי. התוכנית משלבת מתכונים שקשורים לתקופה ההיסטורית בה עוסק הפרק. כחלק מהתוכנית קיים חובב ראיונות עם היסטוריונים, ארכאולוגים ועוד.

בשנת 2017 הנחה את תוכנית התיירות "שמיים פתוחים" בקשת 12.

ב-2019 החל בהגשת הפודקאסט "אוכל ישראל" השייך לרשת עושים היסטוריה. הפודקאסט כולל המלצות על מסעדות, מתכונים וטיפים נוספים.

חיים אישיים
חובב הוא הומוסקסואל מוצהר ומתגורר בתל אביב עם בן זוגו פרופ' דני הלפרין מדען מחשב באוניברסיטת תל אביב, ולהם בת, שאמהּ היא דבורה פרישברג (כדורסלנית עבר בהפועל חיפה ונבחרת ישראל, בת קיבוץ עין דור).

עיסוק בשפה העברית 
חובב מגדיר את עצמו כ"איש של מילים". כילד, גדל מצד אחד במשפחת בן יהודה שבה הקפידו שלא לדבר במילים לועזיות, ומצד שני במשפחת חובב שבה הקפידו על דקדוק והגיה נכונים. כך למשל, את שמו של אבי-סבו, אליעזר בן יהודה, הוא הוגה במלרע (הדגשה על ההברה "דה").

בשנים 2015–2017 הושמעו הודעות ביטחון וקריינות לתיירים בקולו של חובב בנמל התעופה בן-גוריון.

ספריו 
חובב פרסם ספרי בישול רבים, רומנים וסיפורים קצרים.
 קיטש (ירושלים: כתר, 1995)
 מטבח משפחתי (איורים - נעם נדב) (זמורה-ביתן, 1996)
 שמש, ים ואוכל גם: בישול ים-תיכוני (ביחד עם איילת לטוביץ', דליה פן-לרנר; צילומים - נלי שפר) (מודן, 1998)
 מתנות מהמטבח (מודן, 1999)
 עושים שוק עם גיל חובב (ביחד עם ציפי לביא; צילומים - בילי ואבירם) (הוצאת קרפד, 2001)
 עשר דיאטות עשר: איך לבחור את הדיאטה המתאימה לך ביותר (ביחד עם רותי אבירי בר-אל; איורים - יזהר כהן, צילומים - אריאל שפרן, קרפד, 2003)
 אדום, לבן ומה שביניהם: יין לאנשים כמוך וכמוני (תר, 2004)
 ועכשיו, למטבח! [הקלטת וידאו]: קלטת הפעלה שירים ומתכונים לילדים (תסריטאי ומגיש - גיל חובב; במאי - עדי פרוסט; צלם - מויש יראל; מוזיקה - אילן מאי) (קרפד תקשורת, תשס"ד)
 גיל חובב והתוספות: מחברת המתכונים של תוכנית הטלוויזיה (קרפד, 2005)
 סוכריות מהשמיים (איורים - נעם נדב) (קרפד, 2007)
 המתוקים של גיל חובב (צילומים - מוטי פישביין) (קרפד, 2008)
 אוכל של סבתא (צילומי מנות - איתיאל ציון; צילומי דיוקן - רלי אברהמי; תחקיר ועריכת מתכונים - אלי הופנר) (קרפד, 2008)
 איך עושים כיף (מודן, 2009)
 בישול ב-5 מרכיבים (קרפד ומודן, 2012)
 Confessions of a Kitchen Rebbetzen- "ווידויה של רבנית" ספר באנגלית,(קרפד ומודן, 2012)
 עשרים וארבע דלתות (מודן, 2015)
 ספר קטן על העולם הגדול (מודן, 2020)
יותר קרוב מרחוק (2021): סיפורים קצרים ונובלה.

קישורים חיצוניים 

 
 אוצרות ומכמנים, סדרת סרטונים בהנחיית גיל חובב על אוצרות הספרייה הלאומית
 אל תקראו לי שף
 גיל חובב: היה ממש נחמד
 
 חובב העולם הגדול, באתר את, 14 במאי 2015
 
 
 
 דפנה לוי, ראיון אישי עם גיל חובב בפודקאסט ״על החיים ועל המוות״, 18 בנובמבר 2022

הערות שוליים

מנחי טלוויזיה להט"בים ישראלים
אנשי תקשורת להט"בים ישראלים
מחברי ספרי בישול ישראלים
מו"לים ישראלים
משפחת בן-יהודה
משפחת חובב
סגל חדשות
סגל העיר
סגל הארץ
מבקרי מסעדות ישראלים
מגישי ציפורי לילה
בוגרי בית הספר היסודי הנרייטה סאלד (ירושלים)
בוגרי גימנסיה רחביה
בוגרי האוניברסיטה העברית בירושלים
ירושלים: אישים
סגל עושים היסטוריה
ישראלים שנולדו ב-1962